b'\n_START_ARTICLE_\nSirska katoli\xc4\x8dka Crkva\n_START_SECTION_\nPovijest\n_START_PARAGRAPH_\nNakon \xc5\xa1to su sirski kr\xc5\xa1\xc4\x87ani - budu\xc4\x87i su bili pod vla\xc5\xa1\xc4\x87u Bizanta, arapskih i turskih vladara koji su zabranjivali kontakte sa Rimom - bili stolje\xc4\x87ima izvan unije i zapravo bez pravog kontakta s Rimom, sredinom 17. stolje\xc4\x87a su poduzeti odlu\xc4\x8dni koraci radi uspostave crkvenog jedinstva. Svi sirski kr\xc5\xa1\xc4\x87ani me\xc4\x91utim nisu bili skloni uniji sa Rimom, te su 1667. godine sukobljene grupe izabrale dva sukobljena patrijarha: od tada je tada vjerska i etni\xc4\x8dka zajednica podijeljena na Sirsku katoli\xc4\x8dku Crkvu i (mnogobrojniju) Sirsku pravoslavnu Crkvu. Turske vlasti, koje su stolje\xc4\x87ima dr\xc5\xbeale vlast na \xc4\x8ditavom podru\xc4\x8dju na kojem su obitavali sirski katolici, bile su nesklone povezivanju sa Zapadom, te su pristale slu\xc5\xbebeno priznati tu vjersku zajednicu tek 1829. godine.\n_START_SECTION_\nSuvremeno stanje i progoni\n_START_PARAGRAPH_\nNajzna\xc4\x8dajniji grad naseljen sirskim katolicima je Bakhdida (Baghdeda, Qaraqosh, Karakosh ili Al-Hamdaniya) u blizini Mosula na sjeveru Iraka; gdje od oko 35.000 stanovnika ima 96% sirskih katolika (preostali stanovnici su sirski pravoslavni kr\xc5\xa1\xc4\x87ani). U kolovozu 2014. godine je ekstremna islamisti\xc4\x8dka parovojska ISIS-a zauzela grad, te je cjelokupno stanovni\xc5\xa1tvo - te oko 15.000 kr\xc5\xa1\xc4\x87ana koji su zadnjih mjeseci onamo bili sklonili pred ISIS-om iz okolnog podru\xc4\x87ja - izbjeglo na podru\xc4\x8dja sjevernog iraka koja su ostala pod vojnom kontrolom snaga Kurdske autonomije na sjeveru Iraka._NEWLINE_Zadnjih godina su sirski kr\xc5\xa1\xc4\x87ani u Iraku i Siriji izlo\xc5\xbeeni ekstremno te\xc5\xa1kim okolnostima, koje prijete samom njihovom opstanku u to dijelu svijeta. Simbol njihovog stradanja je napad sunitskih ekstremista na sirsko katoli\xc4\x8dku katedralu Na\xc5\xa1e Gospe od Spasa u Bagdadu 31. listopada 2010. godine, gdje su napada\xc4\x8di zauzeli crkvu sa oko 100 vjernika koji su sudjelovali u bogoslu\xc5\xbeju: od toga je pobijeno \xc4\x8dak njih 58, uklju\xc4\x8duju\xc4\x87i sve\xc4\x87enika koji je vodio misu, te drugoga koji je ispovijedao vjernike.'